b'\n_START_ARTICLE_\nKognityvin\xc4\x97 elgesio terapija\n_START_SECTION_\nTaikymas\n_START_PARAGRAPH_\nKET pagalba gali b\xc5\xabti gydomi \xc4\xafvair\xc5\xabs sutrikimai: depresija, nerimas, baim\xc4\x97, \xc4\xafvairios socialin\xc4\x97s fobijos, potrauminio streso sutrikimas, \xc4\xafkyri\xc5\xb3 min\xc4\x8di\xc5\xb3 sindromas, socialinis nerimas ir kt. \xc5\xa0i terapija veiksminga ne tik gydant sutrikimus, bet ir stengiantis pa\xc5\xa1alinti \xc4\xafvairias psichologines problemas: nepasitik\xc4\x97jim\xc4\x85 savimi, drovum\xc4\x85, bendravimo sunkumus. Jos efektyvumas \xc4\xafrodytas klinikiniais tyrimais daugumos psichikos ir elgesio sutrikim\xc5\xb3 gydymui. Naujausi moksliniai tyrimai rodo, kad, pavyzd\xc5\xbeiui, gydant depresij\xc4\x85 antidepresantais ir kartu taikant kognityvin\xc4\x99 elgesio terapij\xc4\x85, gydymo rezultatai yra veiksmingesni, o atkry\xc4\x8dio rizika b\xc5\xabna daug ma\xc5\xbeesn\xc4\x97 nei gydant vien vaistais. \xc5\xa0i terapija, derinama su medikamentais, veiksminga ir \xc5\xa1izofrenijos, bipolinio sutrikimo atvejais, sprend\xc5\xbeiant vaik\xc5\xb3 problemas, dirbant su probleminiu paaugli\xc5\xb3 elgesiu. Kognityvin\xc4\x97 ir elgesio terapija yra viena i\xc5\xa1 labai nedaugelio metodik\xc5\xb3, kurios s\xc4\x85naudas i\xc5\xa1sivys\xc4\x8diusiose valstyb\xc4\x97se dengia ligoni\xc5\xb3 kasos._NEWLINE_Lietuvoje veikia Lietuvos kognityviosios ir elgesio terapijos draugija (LKETD), jungianti \xc4\xafvairi\xc5\xb3 specialybi\xc5\xb3 gydytojus ir psichologus, skatinanti ir populiarinanti kognityviosios ir elgesio psichologijos ir terapijos moksl\xc4\x85 ir jo pasiekimus, organizuojanti terapijos pagrind\xc5\xb3 ir naudojimo klinikin\xc4\x97je praktikoje kursus.'